《奉陪严陵史君杨校书囊山夜话一别数月欲再见》
宋代·林亦之

乡廛一语竟何曾，却向他州逢李膺。
白马千山缘矍相，朱幡四海有严陵。
鹅湖犹记通宵雨，虎石还同半夜灯。
素发相看才两度，不知再见几时能。

作者简介：（1136—1185）宋福州福清人，字学可，号月渔，一号网山。林光朝高弟，继光朝讲学于莆之红泉。赵汝愚帅闽，荐于朝，命未下而卒。有《论语考工记》、《毛诗庄子解》、《网山集》等。